钦定古今图书集成/明伦汇编/氏族典/第284卷 > 黄夷简
## 钦定古今图书集成/明伦汇编/氏族典/第284卷 > 黄夷简

按《宋史黄夷简传》：“夷简字明举，福州人。父延枢，为王
审知从事。钱氏取福州，署光禄卿。夷简少孤，好学，有
名于江东，为钱惟治明州判官。太平兴国初，随钱俶
来朝，授检校秘书少监、元帅府掌书记。八年，俶让元
帅，改授夷简淮海国王府判官。雍熙四年，俶改封许
王，出镇南阳，加夷简仓部员外郎，充许王府判官。俶”
薨，归朝，为考功员外郎，累迁都官郎中，掌名表，人颇
称其得体。至道二年，命直秘阁，俄判吏部南曹。咸平
中，召试翰林，迁光禄少卿。大中祥符初，迁秘书少监。
三年，丁内艰，上遣中使存问，赙赠有加，因请护母丧
归浙右，许之，且欲不绝其奉给，特授检校秘书监、平
江军节度副使。逾年卒。夷简喜谈论，善属文，尢工诗
咏，老而不辍。